Quicquid stabile et inconcussum volumus per longa temporum curricula firma ratione servare, necesse est litterarum suffragiis allegari, et memoriæ sequentium tradere. Quamobrem ego Leotprandus ea ratione facio testamentaria auctoritate conscriptionem ex reditibus meæ proprietatis quæ ex successione parentum meorum mihi legaliter obvenerunt, pro redemptione animæ meæ et uxoris meæ et omnium parentum meorum et omnium christianorum vivorum sive defunctorum, Deo et sanctis apostolis ejus Petro videlicet et Paulo, et monachis Cluniensibus, hoc est molinare unum, in comitatu Matisconense, in agro Nirneio, cum omnibus pertinenciis et adjacentiis suis, vel quicquid ad eundem aspiciunt vel aspicere videtur, cum omni integritate, a presenti die et deinceps, ut faciant possessuri quicquid facere placuerit. Idem autem molinare terminationem accipit a tribus partibus terra Gisonis, a tercia parte viam publicam. Infra istas terminationes a presenti die et deinceps manu propria subterfirmatam et corroboratam hanc conscriptionem trado perpetuo possidendam. Si quis vero eam temerario ausu infalsare temptaverit, litem inferendo seu invadendo, contradictorem sibi habeat Deum omnipotentem et sanctos apostolos ejus Petrum et Paulum, sicque una cum censura fiscali juditiariæ potestatis coactus persolvat V libras auri, et hæc conscriptio firma et stabilis permaneat, stipulatione subnixa. S. Leotprandi, qui hanc conscriptionem fieri et firmare rogavit.